CELEX: 32020D1237
Language: bg
Date: 2020-08-25 00:00:00
Title: Решение (ЕС) 2020/1237 на Комисията от 25 август 2020 година за предоставяне на разрешение на Обединеното кралство да приложи удължаване на някои срокове, посочени в членове 3 и 11 от Регламент (ЕС) 2020/698 на Европейския парламент и на Съвета (нотифицирано под номер C(2020) 5757) (само текстът на английски език е автентичен)

31.8.2020   
               
               
                  BG
               
               
                  Официален вестник на Европейския съюз
               
               
                  L 282/22
               
            
         РЕШЕНИЕ (ЕС) 2020/1237 НА КОМИСИЯТА
         от 25 август 2020 година
         за предоставяне на разрешение на Обединеното кралство да приложи удължаване на някои срокове, посочени в членове 3 и 11 от Регламент (ЕС) 2020/698 на Европейския парламент и на Съвета
         
            
               (нотифицирано под номер C(2020) 5757)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         Като взе предвид Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (1), и по-специално член 3, параграф 3 и член 11, параграф 4 от него, във връзка с член 131 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия,
         като има предвид, че:
         
                     (1)
                  
                  
                     С член 3, параграф 1 от Регламент (ЕС) 2020/698 срокът на валидност за свидетелствата за управление на превозни средства, който иначе щеше да е изтекъл или би изтекъл между 1 февруари 2020 г. и 31 август 2020 г., се удължава.
                  
               
                     (2)
                  
                  
                     С член 11, параграф 2 от Регламент (ЕС) 2020/698 сроковете, с които разполагат притежателите на свидетелства за управление на локомотив, за завършване на периодичните проверки, които в съответствие с посочените разпоредби щяха да са изтекли или ще изтекат между 1 март 2020 г. и 31 август 2020 г., се удължават.
                  
               
                     (3)
                  
                  
                     С писмо от 31 юли 2020 г. Обединеното кралство представи обосновано искане да му бъде разрешено да удължи с четири месеца периода между 1 февруари 2020 г. и 31 август 2020 г., посочен в член 3, параграф 1 от въпросния регламент, а също така да удължи с четири месеца и срока от седем месеца, посочен в същия член 3, параграф 1. Със същото писмо Обединеното кралство представи също така мотивирано искане за разрешение да удължи с четири месеца периода от 1 март 2020 г. до 31 август 2020 г., посочен в член 11, параграф 2 от въпросния регламент.
                  
               
                     (4)
                  
                  
                     Що се отнася до свидетелствата за управление на моторни превозни средства (МПС) съгласно Директива 2006/126/ЕО на Европейския парламент и на Съвета (2), според информацията, предоставена от Обединеното кралство, британската Служба за издаване на свидетелства за водачи и превозни средства (Driver and Vehicle Licensing Agency — DVLA) отговаря за издаването на свидетелства за управление и съхранява данните на 49 милиона притежатели на свидетелства за управление на превозни средства и на над 40 милиона регистрирани собственици на превозни средства. Всеки месец DVLA получава средно около 1,6 милиона писма. Онлайн обслужването DVLA беше на разположение по време на пандемията, но някои операции могат да бъдат осъществени само чрез подаване на заявление на хартиен носител заедно с подкрепяща документация. Сред тях са подновяването на свидетелствата за управление на превозни средства при определени обстоятелства. Всеки месец DVLA получава над 200 000 заявления за подновяване на хартиен носител в случаите, когато водачите трябва да подновят срока на административна валидност на свидетелството си или на правото за управление на МПС, тъй като те са на 70 или повече години. Лицата, които подават заявления на хартиен носител, включват също така и професионални водачи, които трябва да подновят правото си на шофиране на камиони и/или автобуси, както и лицата, които трябва да подновят свидетелството си за управление с ограничена валидност по медицински съображения. Обединеното кралство смята, че този процес изисква значителен брой служители да присъстват в офисите на DVLA за издаване на свидетелства, за да обработват заявленията и да издават подновени свидетелства. В Северна Ирландия Службата за водачи и превозни средства (Driver and Vehicle Agency (DVA) подновява свидетелствата за управление на моторни превозни средства, но и тя е изправена пред същия недостиг на капацитет да подновява свидетелствата за управление на моторни превозни средства като DVLA.
                  
               
                     (5)
                  
                  
                     За да се предотврати и ограничи разпространението на COVID-19, на 26 март в Англия и Уелс бяха въведени изисквания за затваряне на определени търговски сгради и офиси, както и ограничения за движението и събиранията (The Health Protection (Coronavirus, Restrictions) (Англия) Regulations 2020; The Health Protection (Coronavirus Restrictions) (Уелс) Regulations 2020), на 28 март в Шотландия (the Health Protection (Coronavirus) (Restrictions) (Шотландия) Regulations 2020) и също на 28 март в Северна Ирландия (The Health Protection (Coronavirus, Restrictions) Regulations (Северна Ирландия) 2020).
                  
               
                     (6)
                  
                  
                     Според предоставената от Обединеното кралство информация DVLA разполага с 6 000 служители, чиито офиси са разположени предимно в една сграда, където се извършват всички дейности по издаване на свидетелства. След налагането на ограниченията вследствие на пандемията от COVID-19 на DVLA се е наложило да намали броя на служителите, работещи на място, от 6 000 на 800, като в самото начало на ограниченията на място са работели не повече от 300 служители. Това означава, че DVLA не е била в състояние да обработва обичайния обем заявления. При нормални обстоятелства DVLA обработва всеки месец около 140 000 заявления за подновяване на хартиен носител. През април 2020 г. този обем е намалял до под 13 000, а през май 2020 г. е бил малко под 30 000.
                  
               
                     (7)
                  
                  
                     Полагат се всички усилия за увеличаване на капацитета, но спазването на законово изискваните мерки за социално дистанциране все още влияе значително върху броя на едновременно присъстващите служители на DVLA, които обработват заявленията. Според изискванията в Уелс, където DVLA има свои офиси, учрежденията трябва да направят всичко възможно, за да гарантират разстояние от два метра между отделните лица в определени помещения. Броят на персонала, който може да се намира едновременно в службата за издаване на свидетелства, е понастоящем ограничен до около 1 600, което представлява 75-процентно намаление спрямо ситуацията отпреди COVID-19. Съответно заявленията за подновяване на свидетелства за управление, които DVLA може да обработва понастоящем, са значително под 200 000 на месец, а обичайният обем се очаква да бъде възстановен най-рано през 2021 г.
                  
               
                     (8)
                  
                  
                     Според предоставената от Обединеното кралство информация между 1 септември 2020 г. и 31 декември 2020 г. се очаква DVLA да получи около 1,5 милиона заявления за подновяване на свидетелства за управление на МПС. В това число DVLA се очаква да получава всеки месец около 200 000 заявления на хартиен носител.
                  
               
                     (9)
                  
                  
                     Според предоставената от Обединеното кралство информация DVLA продължава да прилага допълнителни мерки за ограничаване на последиците от значителния недостиг на персонал. Тези мерки обаче не са достатъчни, за да позволят на DVLA да обработва както преди 200 000 заявления за подновяване на хартиен носител всеки месец. Това е така въпреки факта, че предприетите мерки са всеобхватни и включват въвеждането на работа на смени с цел обработването на заявления извън нормалното работно време, увеличаване на броя на служителите и осигуряване на допълнително работно пространство, наемане на допълнителни офиси за обработване на по-голям обем заявления по начин, който е съобразен със съществуващите правила за социално дистанциране с цел ограничаване на последствията от COVID-19. Тези мерки ще спомогнат за завръщане към обичайния капацитет през 2021 г., но няма да са достатъчни DVLA да може отново да обработва 200 000 заявления за свидетелства на хартиен носител всеки месец между септември и декември 2020 г.
                  
               
                     (10)
                  
                  
                     Според информацията, предоставена от Обединеното кралство, службите на DVA (Северна Ирландия) са били затворени на 27 март 2020 г. и обработката на заявления на хартиен носител е била прекратена. Персоналът, работещ дистанционно, е бил в състояние да обработва заявления, подадени онлайн, но не и заявленията на хартиен носител. DVA постепенно е увеличила броя на присъствено работещите служители, първоначално с цел обработването на заявления от служители на ключови позиции, и е осигурила допълнително работно пространство, за да се гарантира, че персоналът, работещ на място, спазва социалното дистанциране. Част от персонала продължава да работи дистанционно. Ограниченията постепенно отпадат, но тези, които са все още в сила, продължават да затрудняват лицата, нуждаещи се от достъп до медицински специалисти, за да попълнят медицинските формуляри, с които да допълнят заявленията си за свидетелство за управление на МПС. Както за DVLA, така и за DVA повторното въвеждане на ограничения допълнително би затруднило работата по обработката на заявленията.
                  
               
                     (11)
                  
                  
                     Според информацията, предоставена от Обединеното кралство, завръщането към обичайното състояние е допълнително затруднено от факта, че много водачи не са могли да подадат заявление за подновяване на своите свидетелства. През март 2020 г. някои групи лица, включително тези, за които се приема, че са изложени на особено голям риск от тежко заболяване вследствие заразяване с COVID-19 или са изключително уязвими клинично, бяха посъветвани да приемат редица още по-строги мерки за самоизолация. Това означава, че тези водачи не са могли да се сдобият с необходимите хартиени формуляри или да преминат през медицински проверки, за да подадат заявление за подновяване на свидетелство за управление на МПС на хартиен носител. Водачите на превозни средства могат да възобновят ежедневните си дейности, тъй като повечето ограничения в Обединеното кралство постепенно отпадат, но някои от тях все пак остават в сила. Това означава, че известен брой водачи все още не са в състояние да представят цялата изисквана документация и да подадат валидно заявление за подновяване. Освен това ограниченията отпадат с различно темпо в отделните нации на Обединеното кралство, което допълнително усложнява положението.
                  
               
                     (12)
                  
                  
                     Според информацията, предоставена от Обединеното кралство, лицата на възраст 70 години и повече, както и лицата, с определени заболявания, вероятно биха ограничавали контактите си с други лица и биха предпочели да не посещават пощенски служби или фотографски кабини, за да получат документацията, която им е необходима за попълване на заявление на хартиен носител. Според оценките за периода септември 2020 г. — 31 декември 2020 г. около 650 000 водачи на възраст 70 или повече години ще трябва да подновят свидетелствата си управление. Това означава, че без допълнително удължаване, считано от септември 2020 г. някои от тези 650 000 водачи могат да загубят правото си да управляват превозни средства.
                  
               
                     (13)
                  
                  
                     Що се отнася до приключването на периодичните проверки на машинисти съгласно Директива 2007/59/ЕО на Европейския парламент и на Съвета (3), Обединеното кралство счита, че вероятно те няма да могат да се осъществяват и след 31 август 2020 г., поне за някои машинисти.
                  
               
                     (14)
                  
                  
                     Според информацията, предоставена от Обединеното кралство, между 26 март 2020 г. и 4 юли 2020 г. е било преустановено провеждането на значителен брой периодични медицински проверки на машинисти поради въведения от правителството строг контрол, за да се предотврати разпространението на COVID-19. Ограниченията започнаха постепенно да отпадат в началото на май 2020 г. и оттогава периодичните медицински проверки постепенно се възобновяват. Обединеното кралство е издало указания за това как следва да се провеждат периодичните проверки в условията на прилагане на текущите мерки за ограничаване на пандемията. Същевременно, макар облекчаването на правилата за социално дистанциране да позволи провеждането на някои периодични проверки, отлагането на много планирани проверки в периода март 2020 г. — юли 2020 г. доведе до съществено изоставане в провеждането на много медицински проверки, които предстои да бъдат извършени.
                  
               
                     (15)
                  
                  
                     Според информацията, предоставена от Обединеното кралство, това изоставане означава, че до края на декември 2020 г. ще трябва да се провеждат допълнителни 162 периодични медицински прегледа освен редовните средно 250 медицински прегледа. Това допълнително ще утежни работата на лекарите и клиничните специалисти, които извършват тези периодични проверки, като същевременно ще наложи машинистите да пътуват на значителни разстояния, за да стигнат до медицински центрове, ако бъдат въведени мерки за ограничаване на движението конкретно в тяхното населено място.
                  
               
                     (16)
                  
                  
                     Отново според информацията, предоставена от Обединеното кралство, в рамките на установените процедури за проверка на медицинската пригодност и умения на машинистите ограниченията за социално дистанциране и допълнителните изисквания за почистване не позволяват обработването на обичайния брой случаи. Това усложнява управлението на натрупващия се брой отложени периодични проверки. Освен това е вероятно известен брой машинисти да не могат и занапред да посетят клиника или център за обучение поради клиничната си уязвимост, докато COVID-19 съществува сред населението като цяло.
                  
               
                     (17)
                  
                  
                     Поради това на Обединеното кралство следва да се предостави разрешение да удължи периода между 1 февруари 2020 г. и 31 август 2020 г., посочен в член 3, параграф 1 от Регламент (ЕС) 2020/698, а също така и периода от седем месеца, посочен в същия член. На Обединеното кралство следва също така да се предостави разрешение да удължи с четири месеца периода от 1 март 2020 г. до 31 август 2020 г., посочен в член 11, параграф 2 от Регламент (ЕС) 2020/698,
                  
               ПРИЕ НАСТОЯЩОТО РЕШЕНИЕ:
         
            Член 1
            На Обединеното кралство се предоставя разрешение да приложи следните удължавания на сроковете, посочени в член 3, параграф 1 и член 11, параграф 2 от Регламент (ЕС) 2020/698:
            
                        а)
                     
                     
                        удължаване с четири месеца на периода от 1 февруари 2020 г. до 31 август 2020 г., посочен в член 3, параграф 1 от Регламент (ЕС) 2020/698;
                     
                  
                        б)
                     
                     
                        удължаване с четири месеца на срока от седем месеца, посочен в член 3, параграф 1 от Регламент (ЕС) 2020/698;
                     
                  
                        в)
                     
                     
                        удължаване с четири месеца на периода от 1 март 2020 г. до 31 август 2020 г., посочен в член 11, параграф 2 от Регламент (ЕС) 2020/698.
                     
                  
         
            Член 2
            Адресат на настоящото решение е Обединеното кралство Великобритания и Северна Ирландия.
         
         
            Съставено в Брюксел на 25 август 2020 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  ОВ L 165, 27.5.2020 г., стр. 10.
         
            (2)  Директива 2006/126/ЕО на Европейския парламент и на Съвета от 20 декември 2006 г. относно свидетелства за управление на превозни средства (ОВ L 403, 30.12.2006 г., стр. 18).
         
            (3)  Директива 2007/59/ЕО на Европейския парламент и на Съвета от 23 октомври 2007 г. за сертифициране на машинисти, управляващи локомотиви и влакове в рамките на железопътната система на Общността (ОВ L 315, 3.12.2007 г., стр. 51).